Mikil reiði í stjórnarliðinu vegna ákvörðunar og framkomu forseta Forseti Íslands synjar Icesave-lögunum staðfestingar . Jakob Fannar Sigurðsson Óánægjan vegna ákvörðunar Ólafs Ragnars Grímssonar , forseta Íslands , kom skýrt fram á fundum þingflokka ríkisstjórnarflokkanna sem hófust kl. 15 í gær . Viðbrögðin voru jafnvel tilfinningaþrungin að sögn heimildarmanna vegna náinna pólitískra tengsla margra þingmanna í báðum flokkum frá fyrri tíð við Ólaf Ragnar . Mörgum í ríkisstjórn og þingflokkunum var líka misboðið að forsetinn greindi ekki forystumönnum ríkisstjórnarinnar frá ákvörðun sinni fyrr en blaðamannafundurinn var hafinn á Bessastöðum kl. 11 . „ Það eru gríðarlega skiptar skoðanir , “ sagði stjórnarþingmaður í gærkvöldi um þá stöðu sem upp er komin . „ Forsetinn tók bara stjórnina í sínar hendur og í mínum huga er það vantraust á ríkisstjórnina , “ segir annar úr stjórnarliðinu . Viðmælendur segja að mjög hreinskiptnar umræður hafi farið fram á fundum beggja flokkanna . Formenn stjórnarflokkanna lögðu ekki tillögur fyrir þingflokkana og engar ákvarðanir voru teknar . „ Við erum í ríkisstjórnarsamstarfi , höfum unnið með ákveðin markmið í huga og ætlum að reyna að halda því áfram , “ sagði samfylkingarmaður eftir fund þeirra . Annar sagði að í raun gæti allt gerst á allra næstu dögum . Formenn stjórnarflokkanna fái þó tóm næstu daga til að meta stöðuna og ræða saman . Engir kostir hafa verið útilokaðir og málin voru rædd frá öllum hliðum en ekki virðist þó vera áhugi á að fara þá leið að fella lögin úr gildi svo ekki komi til þjóðaratkvæðagreiðslu og reynt verði að ná betri samningum við Breta og Hollendinga . Rætt var talsvert um hvernig standa mætti að þjóðaratkvæðagreiðslunni og er reiknað með að þingflokkar beggja stjórnarflokkanna kæmu aftur saman til fundar í dag . Skv. heimildum innan Vg er það almennur vilji meðal þingmanna að stjórnin sitji áfram . „ En menn vilja taka sér tíma til að skoða þessi mál , “ segir þingmaður . Flestir þingmenn Vg vilji að nú verði hafinn undirbúningur fyrir þjóðaratkvæðagreiðsluna . Hörð viðbrögð þingmanna og fleiri í Hollandi og Bretlandi og mikil og neikvæð umfjöllun erlendra fjölmiðla í gær virðist hafa komið mörgum á óvart . Stjórnarliðar leggja áherslu á að ráðuneytin leggi kapp á að kynna stöðu málsins erlendis , reyna að lágmarka skaðann , kveða niður misskilning og koma því á framfæri að Íslendingar muni standa við skuldbindingar sínar skv. heimildum . Ekki var annað að heyra á formönnum þingflokkanna eftir fundina í gær en að stjórnarflokkarnir ætli sér að halda ótrauðir áfram samstarfi sínu . Sjá nánari umfjöllun um þennan þátt málsins í Morgunblaðinu í dag .